Mihál, Jozef, podpredseda vlády a minister práce, sociálnych vecí a rodiny SR (2011-03-23):
Ďakujem. Vážený pán predsedajúci, vážené panie poslankyne, vážení páni poslanci, najskôr k zmluve medzi Slovenskou republikou a štátom Izrael o sociálnom zabezpečení. Ide o prvý zmluvný dokument v tejto oblasti medzi Slovenskou republikou a Štátom Izrael. V štáte Izrael žije a pracuje pomerne značne zastúpená komunita slovenských občanov, ktorí časť obdobia svojho života pracovali aj na Slovensku, resp. sa po ukončení zamestnania v Izraeli vracajú späť do vlasti. Naopak, na území Slovenskej republiky pracuje len zanedbateľný počet izraelských občanov. Je to podľa posledných štatistík 20 ľudí. Izraelské právne predpisy v oblasti sociálneho zabezpečenia neumožňujú vyplácať dôchodok do nezmluvného štátu a z toho dôvodu bude vhodné, ak Národná rada podporí zmluvu, ktorá bola podpísaná dňa 15. 6. 2010 v Bratislave. Za Slovenskú republiku zmluvu podpísala pani Viera Tomanová, vtedajšia ministerka práce, sociálnych vecí a rodiny a za Štát Izrael zmluvu podpísal pán Zeev Boker, veľvyslanec v Slovenskej republike. Pripomínam, že zmluva je svojím obsahom a rozsahom v súlade s právnymi predpismi Slovenskej republiky a všeobecne uznávanými zásadami medzinárodného práva. Záväzky pre obidva štáty sú rovnaké a vzájomne vyvážené. Dopĺňam ešte, že podľa čl. 86 písm. d) Ústavy Slovenskej republiky so zmluvou vyslovuje súhlas Národná rada Slovenskej republiky, a preto odporúčam Národnej rade Slovenskej republiky rozhodnúť, že ide o medzinárodnú zmluvu podľa čl. 7 ods. 5 Ústavy Slovenskej republiky, pretože priamo zakladá práva a povinnosti pre fyzické a právnické osoby. Ďalšou zmluvou je zmluva medzi Slovenskou republikou a Austráliou o sociálnom zabezpečení. Ide takisto o prvý zmluvný dokument medzi našimi krajinami v oblasti sociálneho zabezpečenia. Podľa našich informácií v Austrálii žije približne 7 000 osôb, ktoré časť produktívneho obdobia života pracovali a boli dôchodkovo poistené na území Slovenskej republiky s tým, že väčšia časť z nich sa chce vrátiť naspäť na naše územie. Naopak, na Slovensku pracovalo k 31. 12. 2010 29 austrálskych občanov. Znova ide o riešenie hlavne nárokov na dôchodok, ktoré sú problematické v prípade, že takáto zmluva zatiaľ neexistuje. Znova by som pripomenul históriu. Táto zmluva bola už podpísaná v New Yorku 21. 9. 2010. Za Slovenskú republiku zmluvu podpísal Mikuláš Dzurinda, minister zahraničných vecí Slovenskej republiky a za Austráliu minister zahraničných vecí Kevin Rudd. Zmluva je svojím obsahom a rozsahom v súlade s právnymi predpismi Slovenskej republiky a všeobecne uznávanými zásadami medzinárodného práva s tým, že záväzky pre obidva štáty sú rovnaké a vzájomne vyvážené. A takisto ako pri predošlej zmluve podľa čl. 86 písm. d) Ústavy Slovenskej republiky so zmluvou vyslovuje súhlas Národná rada Slovenskej republiky s odporúčaním Národnej rade rozhodnúť, že ide o medzinárodnú zmluvu podľa čl. 7 ods. 5 Ústavy Slovenskej republiky, pretože priamo zakladá práva a povinnosti pre fyzické a právnické osoby. Tretie. Zmluva je zmluva medzi Slovenskou republikou a Kanadou o mobilite mladých. Znova. Vzťahy medzi Slovenskou republikou a Kanadou v oblasti zamestnávania neboli doteraz upravené žiadnym zmluvným dokumentom. Tu ide o taký návrh zmluvy, ktorej účelom je zjednodušenie a uľahčenie správnych postupov pre občanov zmluvných štátov, ktorí spĺňajú podmienky podľa zmluvy pre vstup a pobyt na území druhého zmluvného štátu na účely doplnenia si svojho univerzitného vzdelania alebo odbornej prípravy so stážou, alebo pracovných pobytov, získania pracovných skúseností a tak ďalej. Z hľadiska osobného rozsahu sa zmluva vzťahuje na štátnych občanov Slovenskej republiky s trvalým pobytom na území Slovenskej republiky, na štátnych občanov Kanady s trvalým pobytom na území Kanady vo veku od 18 do 35 rokov, ktorí spĺňajú ďalšie požiadavky ustanovené v čl. 3 zmluvy. Podľa čl. 9 ods. 1 si zmluvné štátny každoročne recipročne určia výmenou diplomatických nót počet občanov, ktorí môžu využiť túto zmluvu počas daného kalendárneho roka. Zmluva svojím obsahom a rozsahom je v súlade s právnymi predpismi Slovenskej republiky a všeobecne uznávanými zásadami medzinárodného práva a záväzky pre obidva štáty sú vzájomne vyvážené. Podľa čl. 86 písm. d) Ústavy Slovenskej republiky aj s touto zmluvou vyslovuje súhlas Národná rada Slovenskej republiky. Odporúčame preto Národnej rade Slovenskej republiky rozhodnúť, že ide o medzinárodnú zmluvu podľa čl. 7 ods. 5 Ústavy Slovenskej republiky, pretože priamo zakladá práva a povinnosti pre fyzické a právnické osoby. Zmluva bola podpísaná v Bratislave 20. júla 2010 s tým, že za slovenskú stranu som zmluvu podpisoval ja a za Kanadu pán Peter Van Loan, minister medzinárodného obchodu Kanady. Ďakujem za pozornosť.